Filfla

Filfla (itaalia keeles Filfola) on saar Maltas.

Saar asub Vahemeres Malta saare edelarannikust umbes 4,5 kilomeetri kaugusel. Saar on madal lubjakiviplatoo, mille peal on kuni 60 meetri kõrgune järskude seintega kaljumassiiv (Keskplatoo).

Filflast umbes sada meetrit edelas asub Filfoletta saar, kus asub Malta territooriumi lõunapoolseim punkt.

Tänapäeval on saar asustamata. Saarele minek on võimalik ainult Malta Keskkonna- ja Loodusvarade Ameti loal.

Ajalugu
Filfla saar oli tõenäoliselt püha Malta saare neoliitikumiaegsetele elanikele, kes rajasid Malta saare rannikule Ħaġar Qimi ja Mnajdra templi, kust avaneb vaade Filfla saarele.

Saarel oli 1343. aastast teada Filfla jumalaemale pühitsetud kabel, mis hävis maavärinas 1856. aastal.Tony Terribile. Filfla too had a chapel dedicated to Our Lady. Times of Malta, 4. jaanuar 2005

18. sajandi lõpul oli saare klooster ja kabel, tuletorn ning mingi kindlustis (väidetud on forti, kuid saar on liiga väike, et selle peale mahuks fort ära).Kim Dalli. ‘Napoleon’ map gives a tantalising clue to the past. Rare find in German library reveals details of Filfla, aqueduct and reef. Times of Malta, 28. aprill 2015

Kuni 1971. aastani kasutasid Briti mere- ja lennuvägi saart laskeharjutuste sihtmärgina. Seetõttu on tänapäevalgi ala ühe meremiili ulatuses ümber saare võimaliku lõhkemata laskemoona tõttu keelatud kalapüügiks.

1980. aastal kuulutati saar linnukaitsealaks ja 1988. aasta looduskaitsealaks määramine piiras saarele ligipääsu veelgi.

Viited

Kategooria:Malta saared